ECA/09/25 Il-Lussemburgu, 2009/05/28 Nota ta' informazzjoni tal-Qorti Ewropea tal-Awdituri dwar ir-Rapport Speċjali Nru 3/2009 dwar l-effettività tal-infiq tal-Miżuri Strutturali fuq it-trattament tal-ilma mormi għall-perijodi ta' programm 1994-1999 u 2000-2006[1] L-ilma mormi u l-ħama tad-drenaġġ mill-agglomerazzjonijiet urbani jistgħu jeffettwaw il-kwalità tal-lagi, tax-xmajjar, tal-ibħra kostali, tal-ħamrija u tal-ilmijiet ta' taħt l-art tal-Ewropa. Riżultat ta' dan l-UE adottat serje ta' Direttivi u kkofinanzjat ukoll il-bini ta' impjanti ta' trattament tal-ilma urban mormi permezz tal-Fond ta' Koeżjoni u l-FEŻR. Dan tejjeb b'mod sinifikanti r-rata ta' kopertura tal-popolazzjoni urbana moqdija mit-trattament tal-ilma mormi. Il-verifika tal-Qorti ffokat fuq l-impjanti ffinanzjati mill-Fond ta' Koeżjoni u mill-FEŻR għall-perijodi ta' programm 1994-1999 u 2000-2006, fi Spanja, fil-Portugall, fil-Greċja u fl-Irlanda li kienu jirrappreżentaw il-parti l-kbira tal-infiq f'dan il-qasam. Il-konklużjonijiet tal-verifika ppreżentati f'dan ir-rapport huma bbażati fuq eżami tal-ġestjoni u s-sistemi ta' kontroll fil-Kummissjoni u fuq evalwazzjoni tal-prestazzjoni ta' 73 impjant ta' trattament. Barra dan, ir-rimi tal-ħama tad-drenaġġ li jinħoloq konsegwenza tat-trattament tal-ilma mormi u l-irwol tal-Kummissjoni fil-qasam tal-ilma mormi ġew analizzati ukoll. Il-Qorti kkonkludiet illi, b'mod ġenerali, il-Miżuri Strutturali kkontribwew għal titjib fit-trattament tal-ilma mormi fl-erba' Stati Membri vverifikati. B'mod ġenerali, l-impjanti ta' trattament ikkofinanzjati mill-Miżuri Strutturali kienu qegħdin jagħtu prestazzjoni xierqa. Iżda, instab li xi wħud bdew jaħdmu taħt il-kapaċità operattiva u f'minorità ta' każijiet ir-rekwiżiti tal-UE ma ġewx issodisfati fir-rigward tal-kwalità tal-effluwent. Il-Qorti sabet li kien meħtieġ li tingħata attenzjoni akbar biex jiġi assigurat li l-impjanti ta' trattament huma marbuta b'mod xieraq man-netwerk tad-drenaġġ u li l-ilma industrijali mormi rċevut mill-impjanti ġie pre-trattat kif meħtieġ. Dwar il-ħama tad-drenaġġ, il-Qorti kkonkludiet li l-maġġoranza tal-impjanti ta' trattament ikkofinanzjati, fl-erba' Stati Membri vverifikati, jarmu l-ħama skont il-metodi tal-użu mill-ġdid mħeġġin mill-UE; għalkemm minoranza kienet għażlet metodi inqas sostenibbli li ma jagħmlux użu mill-ġdid. Barra dan il-Qorti identifikat xi aspetti fir-rigward tal-monitoraġġ tar-rimi tal-ħama li jistgħu jittejbu. Id-Direttiva tal-Ħama tad-Drenaġġ attwali ilha mill-1986 u għalhekk ma tinludix avvanzi li seħħew minn dak iż-żmien 'il hawn fil-qasam. Kwalunkwe reviżjoni tad-Direttiva għandha tikkunsidra l-ispejjeż u l-benefiċċji kollha tal-miżuri l-ġodda proposti u l-impatt potenzjali fuq politika oħra tal-UE. Fir-rigward tal-irwol tal-Kummissjoni, il-Qorti hija tal-opinjoni illi jista' jkun hemm aktar konsistenza fir-reviżjonijiet tagħha tal-applikazzjonijiet għall-għotjiet, li jiġu ffaċilitati permezz tal-iżvilupp ta' linji gwida interni u listi ta' kontrolli sabiex jintużaw waqt il-proċess ta' evalwazzjoni. Barra dan, il-Qorti nnutat li hemm bżonn monitoraġġ aħjar tal-eżiti mill-Kummissjoni meta teżamina r-rapporti finali qabel kwalunkwe pagament tal-bilanċ tal-finanzjament. Għandhom jittieħdu azzjonijiet ta' segwitu xierqa fejn ma tingħatax l-informazzjoni meħtieġa u fejn ma jinkisbux ir-riżultati mistennija. Fl-aħħar, il-Qorti qieset li ż-żamma tal-istat ekoloġiku tajjeb tal-korpi tal-ilma teħtieġ enfasi aktar b'saħħitha fuq il-prinċipji ambjentali tal-UE li “min iniġġes għandu jħallas” u dwar it-tnaqqis tat-tniġġis f'ras il-għajn. Ir-Rapport Speċjali Nru 3/2009 http://eca.europa.eu/products/SR09_03 [1] L-għan waħdieni ta' din in-nota ta' informazzjoni huwa li jingħata sommarju. Ir-Rapport Speċjali adottat mill-Qorti tal-Awdituri huwa disponibbli fuq il-websajt tal-Internet (http://www.eca.europa.eu) u se jiġi ppubblikat fil-futur qarib.